ಓಎಲ್ಎಕ್ಸ್ ನಲ್ಲಿ ವಾರಣಾಸಿಯ ಪ್ರಧಾನಿ ಮೋದಿ ಕಚೇರಿ ಮಾರಾಟಕ್ಕೆ ಯತ್ನ: ನಾಲ್ವರ ಬಂಧನ ವಾರಣಾಸಿಯಲ್ಲಿನ ಪ್ರಧಾನಿ ಮೋದಿಯವರ ಕಚೇರಿಯನ್ನೇ ಚಾಲಕಿಗಳು ಮಾರಾಟ ಮಾಡಲು ಯತ್ನಿಸಿ ಸಿಕ್ಕಿಬಿದ್ದಿರುವ ಘಟನೆ ನಡೆದಿದೆ. ಘಟನೆ ಸಂಬಂಧ ನಾಲ್ವರು ಆರೋಪಿಗಳನ್ನು ವಾರಣಾಸಿ ಪೊಲೀಸರು ಬಂಧಿಸಿದ್ದಾರೆ. ಕ್ಷೇತ್ರದಲ್ಲಿ ಮೋದಿಯವರ ಸಂಸದೀಯ ಕಚೇರಿಯನ್ನು ಹೊಂದಿದ್ದು, ಆ ಕಟ್ಟಡ ಮಾರಾಟಕ್ಕೆ ಈ ಖದೀಮರು ಪ್ರಯತ್ನಿಸಿದ್ದಾರೆ. ಈ ಕುರಿತು ಇ ಕಾಮರ್ಸ್ ಜಾಹೀರಾತು ಜಾಲತಾಣ ಓಎಲ್ಎಕ್ಸ್ನಲ್ಲಿಯೇ ಬಹಿರಂಗವಾಗಿ ಮಾರಾಟ ಮಾಡುವ ಪ್ರಯತ್ನ ಮಾಡಿ ವಿಫಲರಾಗಿದ್ದಾರೆ. ಈ ಸಂಬಂಧ ಕಚೇರಿಯ ಕಟ್ಟಡದ ಫೋಟೋ, ನಿರ್ಮಾಣದ ದಾಖಲೆ ಸೇರಿದಂತೆ ಎಲ್ಲವನ್ನು ಹಂಚಿಕೊಳ್ಳಲಾಗಿದೆ. ಅಲ್ಲದೇ ಈ ಕಟ್ಟಡಕ್ಕೆ 7. 5 ಕೋಟಿ ಬೆಲೆಯನ್ನು ನಿಗದಿಸಿದ್ದಾರೆ. ಈ ಕುರಿತು ದಾಖಲಾದ ದೂರಿನ ಹಿನ್ನಲೆ ಕ್ರಮ ಕೈಗೊಳ್ಳಲಾಗಿದೆ ಎಂದು ವಾರಣಾಸಿ ಎಸ್ಎಸ್ಪಿ ಅಮಿತ್ ಪಾಠಕ್ ತಿಳಿಸಿದ್ದಾರೆ. ಇಲ್ಲಿನ ಭೇಲುಪುರದಲ್ಲಿನ ಜವಾಹರ್ನಗರಕಾಲೋನಿಯಲ್ಲಿನ ಪ್ರಧಾನ ಮಂತ್ರಿ ಕಚೇರಿಯ ಫೋಟೋ ತೆಗೆದುಕೊಂಡು ಓಎಲ್ಎಕ್ಸ್ನಲ್ಲಿ ಹಾಕಲಾಗಿದೆ. ಈ ಬಗ್ಗೆ ದಾಖಲಾದ ದೂರಿನ ಅನ್ವಯ ಕಾರ್ಯಚಾರಣೆ ನಡೆಸಿದ್ದು, ಫೋಟೋ ತೆಗೆದ ವ್ಯಕ್ತಿಯನ್ನು ಬಂಧಿಸಲಾಗಿದೆ. ಘಟನೆ ಕುರಿತು ಇನ್ನಷ್ಟು ತನಿಖೆ ನಡೆಸಿ ಮತ್ತೆ ಮೂವರನ್ನು ವಶಕ್ಕೆ ಪಡೆಯಲಾಗಿದೆ ಎಂದರು. ಪ್ರಧಾನ ಮಂತ್ರಿಯವರ ಸಂಸದೀಯ ಕಚೇರಿ ಕಟ್ಟಡವನ್ನು ಜಾಹೀರಾತಿನಲ್ಲಿ ಪ್ರಕಟಿಸಿರುವ ಖದೀಮರು, 6,500 ಚದರ ಅಡಿ ವಿಸ್ತೀರ್ಣ ಕಾರ್ಪೆಟ್ ಸ್ಥಳ ಹೊಂದಿದ್ದು, ನಾಲ್ಕು ರೂಂ, ನಾಲ್ಕು ಬಾತ್ರೂಂ ಹೊಂದಿರುವ ವಿಲ್ಲಾ ಎಂದು ವಿವರಣೆ ಬರೆದಿದ್ದಾರೆ. ಪ್ರಧಾನಿಗಳು ಜನಸಂಪರ್ಕಕ್ಕೆ ಬಳಸುವ ಜವಾಹರ್ ನಗರದ ಈ ಕಟ್ಟಡವನ್ನು ಕೃಷ್ಣ ದೇವ್ನಗರದಲ್ಲಿ ಇದೆ ಎಂದು ಬಿಂಬಿಸಲಾಗಿದೆ. ಸದ್ಯ ಓಎಲ್ಎಕ್ಸ್ನಲ್ಲಿ ಹಾಕಲಾಗಿರುವ ಈ ಜಾಹೀರಾತನ್ನು ಪೊಲೀಸರು ತೆಗೆದು ಹಾಕಿದ್ದು, ಈ ಸಂಬಂಧ ನಾಲ್ವರನ್ನು ವಶಕ್ಕೆ ಪಡೆಯಲಾಗಿದೆ. ಲಕ್ಷ್ಮೀಕಾಂತ್ ಓಜಾ ಎಂಬ ವ್ಯಕ್ತಿ ಇದನ್ನು ಮಾರಾಟ ಮಾಡಲು ಮುಂದಾಗಿದ್ದಾರೆ ಎಂದು ತಾಣದಲ್ಲಿ ತಿಳಿಸಲಾಗಿದೆ. ಘಟನೆ ಕುರಿತು ಹೆಚ್ಚಿನ ತನಿಖೆ ನಡೆಸಲಾಗುತ್ತಿದೆ. ಓಎಲ್ಎಕ್ಸ್ ಜಾಲತಾಣದಲ್ಲಿ ಈ ರೀತಿಯ ನಕಲಿ ಜಾಹೀರಾತುಗಳು ಸಾಮಾನ್ಯವಾಗಿದೆ. ಈ ರೀತಿಯ ಅನೇಕ ಪ್ರಕರಣಗಳು ಈಗಾಗಲೇ ವರದಿಯಾಗಿದೆ